

Z A P I S N I K


33. sjednice Vijeća Gradske četvrti Gornja Dubrava, održane 28. veljače 2024. godine u 
  Područnom uredu Gradske uprave Dubrava, Dubrava 49, dvorana „C“  
s početkom u 18:10


NAZOČNI ČLANOVI VIJEĆA:

1.	TIHANA BANKO
2.	DARIO BUDAK
3.	BERNARD BUDIMIR
4.	ZDENKA ĐAKOVIĆ
5.	ZDRAVKO FABIJANIĆ
6.	LUKA HOLJEVAC
7.	HELENA KERETA
8.	MARJANCA KOSTREVEC
9.	VELIBOR MEANDŽIJA
10.	DOMAGOJ MLINARIĆ
11.        	DUBRAVKO NEKRET KATIĆ
12.	INES OCVIRK
13.	IVAN RADIČ
14.	MEREME SAMAHODAJ THAQI
15.	ILIJA SLIŠKO
16.         DUBRAVKO TOMAIĆ
17.	ROBERT TUKAČ
18.	NINOSLAV VRANJEŠ

ODSUTNI ČLANOVI VIJEĆA:

1.            AVNI OSMANI


OSTALI NAZOČNI:

- Nataša Šprem, dipl.ing., univ.spec., voditeljica Područnog odsjeka Gornja Dubrava
- Mislav Blaić, mag. rel. int. et dip., viši stručni referent za rad tijela mjesne samouprave



Predsjednik pozdravlja sve prisutne članove Vijeća, utvrđuje prisutnost 17 od 19 članova Vijeća čime je omogućeno pravovaljano odlučivanje te otvara 33. sjednicu Vijeća. 

Predsjednik predlaže prihvaćanje zapisnika 32. sjednice Vijeća Gradske četvrti Gornja Dubrava. 
Tekst Zapisnika 32. sjednice Vijeća Gradske četvrti Gornja Dubrava, održane 29. siječnja 2024. godine jednoglasno je prihvaćen, te na isti nema primjedbi.

Predsjednik poziva sve prisutne članove da se izjasne o predloženim točkama dnevnog reda 33. sjednice, te predlože izostavljanje pojedine točke dnevnog reda ili dopunu istog.

Predsjednik odgađa točku „Prijedlog zaključak o davanju mišljenja na zahtjev PROFECTUS ZAPAD d.o.o. za otkup građevinskog zemljišta oznake  k.č.br. 4327/8 i 4326/1 obje k.o. Dubrava“ za 34. sjednicu.

Predsjednik predlaže dnevni red uz jednu dopunsku točku.


DOPUNA DNEVNOG REDA
1. Prijedlog zaključka o predlaganju kandidata za suce porotnike Općinskog suda u Novom Zagrebu


Vijeće jednoglasno prihvaća dnevni red koji glasi:

DNEVNI RED

1. Izvješće o radu Vijeća Gradske četvrti Gornja Dubrava za 2023.
2. Prijedlog zaključka o izmjeni Plana komunalnih aktivnosti Gradske četvrti Gornja Dubrava u 2024.
3. Prijedlog zaključka o izmjeni Plana potreba za aktivnostima, programima i projektima unapređenja kvalitete života građana Gradske četvrti Gornja Dubrava u 2024.
4. Prijedlog zaključka o prijedlogu za izmjenu Generalnog urbanističkog plana Grada Zagreba
5. Prijedlog zaključka o predlaganju kandidata za suce porotnike Općinskog suda u Novom Zagrebu
6. Prijedlog zaključka o davanju mišljenja na izdavanje odobrenja za postavljanja pokretne naprave – luna parka
7. Prijedlog zaključka o podržavanju akcija lokalne zajednice, obiteljskih poljoprivrednih gospodarstva, osnovnih škola, dječjih vrtića, sportskih i drugih udruga sa područja Gradske četvrti Gornja Dubrava
8. Prijedlog zaključka o podržavanju izrade murala u sklopu projekta „Urbani Studenac“
9. Pitanja, prijedlozi i obavijesti









Ad 1) Izvješće o radu Vijeća Gradske četvrti Gornja Dubrava za 2023.

Predsjednik pojašnjava prijedlog. Otvara raspravu. 
U raspravi sudjeluju: H. Kereta, I. Sliško i predsjednik
Budući da se više nitko ne javlja za riječ, Vijeće na prijedlog predsjednika većinom glasova sa 9 „ZA“ i 8 „SUZDRŽANIH“  – donosi



IZVJEŠĆE O RADU
VIJEĆA GRADSKE ČETVRTI GORNJA DUBRAVA
ZA 2023.



Uvodne napomene

Kontinuirana aktivnost Vijeća regulirana je temeljnim propisima Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21 – pročišćeni tekst, 16/22), Pravilima Gradske četvrti Gornja Dubrava (Službeni glasnik Grada Zagreba 35/22) te Poslovnikom o radu Vijeća Gradske četvrti Gornja Dubrava (Službeni glasnik Grada Zagreba 35/22).

Tijekom 2023. u Gradu Zagrebu osjetio se značajniji pomak u nastojanjima da vijeća gradskih četvrti dobiju značajniju ulogu u sklopu mjesne samouprave. Mjesni odbori zajedno s gradskim četvrtima čine cjelovit sustav mjesne samouprave Grada Zagreba u okviru kojeg  se osjeća nužnost daljeg poboljšavanja i usavršavanja, iako se vidi postupno suživljavanje sustava s građanima. 


1. Osnovni kvantitativni pokazatelji rada Vijeća
  
a) Sjednice Vijeća


Tijekom 2023. Vijeće je održalo 12 sjednica. 

U skladu s dnevnim redovima prorađeno je 213 točaka, što je u prosjeku 18 točaka po sjednici. 
Na sjednicama je doneseno 201 akt. Od ukupnog broja akata, 186 čine zaključci.
Ukupno vrijeme trajanja redovnih sjednica iznosilo je 24 sata, što je u prosjeku 2 sata po sjednici.
Članovi Vijeća postavili su 9 vijećničkih pitanja, zahtjeva, odnosno prijedloga na koja su zatraženi odgovori. Pribavljeno je 9 odgovora i očitovanja. O prijedlozima (nacrtima) akata gradskih tijela doneseno je 15 mišljenja.
Na redovnim sjednicama je bilo prosječno prisutno 18 članova (ukupnog sastava), što ukazuje na zainteresiranost i odgovornost članova Vijeća naspram dnevnoga reda i brige o Gradskoj četvrti. 

Sjednice Vijeća sazivane su u skladu s poslovničkim odredbama međutim, u pravilu zbog pristizanja novih zahtjeva za davanje mišljenja Vijeća ili pak drugih materijala o kojima je Vijeće ocijenilo potrebnim raspraviti bez odgode, članovi Vijeća su dio pisanih materijala dobivali neposredno prije početka sjednica.
O svim sjednicama obavještavana su i javna glasila koja nisu pokazala interes za praćenje rada Vijeća, ali su zato često kontaktirala i tražila očitovanja predsjednika Vijeća u svezi s pojedinim njima zanimljivim temama. 


	
b) Radna tijela Vijeća

U 2023. su sazivana sljedeća radna tijela:


· Radna skupina za pripremu sjednica Vijeća
· Radna skupina za pripremu planova komunalnih aktivnosti i praćenje realizacije


c) Drugi oblici djelovanja predsjednika, potpredsjednika i članova Vijeća

      Osim angažiranja na sjednicama i pripremama sjednica Vijeća te njegovih radnih tijela, predsjednici Vijeća primali su građane te predstavnike udruga i drugih pravnih osoba s područja Gradske četvrti, obilazili pojedine dijelove područja Gradske četvrti, kontaktirali s predstavnicima gradskih upravnih tijela i drugih institucija, sudjelovali na koordinacijama i radnim sastancima što su ih sazivali gradonačelnik Grada Zagreba, predsjednik Skupštine Grada Zagreba i pročelnica Gradskog ureda za mjesnu samoupravu, predstavljali Vijeće i Gradsku četvrt na brojnim svečanostima te drugim javnim priredbama i skupovima. 
     U 2023. može se konstatirati izrazita i naglašena aktivnost predsjednika Vijeća kroz brigu o svim aspektima rada Vijeća i života građana Gradske četvrti Gornja Dubrava. Posebno naglašena aktivnost odvijala se na terenu u iniciranju i kontroli obavljanja komunalnih radova. Ta aktivnost bila je najviše usmjerena na što žurnije i kvalitetnije obavljanje komunalnih radova. Izuzetan angažman odnosio se na iniciranje mnogobrojnih akcija kod gradskih tijela u korist Gradske četvrti. Obavljeni su brojni sastanci i telefonski kontakti i to sa svim strukturama i tijelima koja su povezana s odvijanjem života u Gradskoj četvrti. 
     2023. bila je posebno obilježena potrebom izuzetne angažiranosti na mnogim poljima u nastojanju da se uspije izboriti što veća realizacija akcija iz Plana komunalnih aktivnosti te obilaskom predmetnih lokacija i kontrolom kvalitete te nadzorom izvođenja radova. 
 
Pojedini članovi Vijeća pokazivali su zavidnu spremnost za izravno osobno angažiranje u rješavanju konkretnih problema na području Gradske četvrti, posebice onih u vezi s gradnjom komunalne infrastrukture, održavanjem komunalnog reda te aktivnosti vezanih za poboljšanje opće kvalitete života građana na ovom području.  


2. Sadržaj i učinci rada Vijeća

Iz Programa rada za 2023. ostvareni su sljedeći zadaci:

Doneseni su:              
· Program rada Vijeća za 2023.
· Izvješće o radu Vijeća u 2022.
· Izvješće o realizaciji Plana komunalnih aktivnosti za 2023.
· Godišnji obračun Gradske četvrti za 2023.
· Financijski plan Gradske četvrti za 2023.
· Plan komunalnih aktivnosti Gradske četvrti za 2023.
· Program održavanja komunalne infrastrukture na području Gradske četvrti Gornja Dubrava u 2023.




Utvrđeni su:
· prioriteti za Plan komunalnih aktivnosti za 2024.;

 Raspravljalo se, poduzimane su akcije i doneseni zaključci u svezi sa:
· stanjem komunalnog reda na području Gradske četvrti;
· stanjem i razvojem komunalne infrastrukture na području Gradske četvrti;
· stanjem i korištenjem prostorija objekata mjesne samouprave na području Gradske četvrti;
· ponovnim pokretanjem inicijativa, prijedloga i zahtjeva Vijeća koji nisu realizirani u proteklom razdoblju;
· izradom prioriteta za plan komunalnih aktivnosti za 2023. godinu;
· djelovanjem i problemima udruga građana na području Gradske četvrti;
· i svim ostalim problemima koji su u nadležnosti Vijeća.

Osim toga, poduzimane su mnogobrojne druge akcije koje su se nametnule svojom ozbiljnošću i nužnošću, odnosno temeljem traženja građana ili ustanova.
Vijeće Gradske četvrti bilo je osnovni pokretač svih važnih aktivnosti na području Četvrti. Iniciralo je aktivnosti, sudjelovalo u njima te ih financijski djelomično ili u cijelosti pomagalo (škole, vrtići, crkve, sportski objekti, udruge, klubovi, ustanove, itd.) akcijama.

Humanitarne aktivnosti u 2023. u organizaciji Vijeća Gradske četvrti Gornja Dubrava.
 
U proteklom periodu organizirano je niz humanitarnih aktivnosti u organizaciji Vijeća Gradske četvrti Gornja Dubrava.
   
U navedene aktivnost uključili su se i vijećnici Vijeća GČ Gornja Dubrava. 

      Vijeće Gradske četvrti Gornja Dubrava, u prvoj polovici godine, iniciralo je niz aktivnosti kojima se radilo na prezentiranju i razvijanju ključnih kompetencija za cjeloživotno učenje, s naglaskom na socijalno poduzetništvo i humanitarne aktivnosti odgojno – obrazovnih ustanova Gornje Dubrave, udruga i pojedinaca kao i povećanju vidljivosti osoba s invaliditetom i drugih osoba u nepovoljnom položaju. Navedeno se realiziralo kroz suradnju Vijeća s odgojno – obrazovnim ustanovama Gornje Dubrave; osnovnim i srednjim školama, učeničkim domom, dječjim vrtićima te ustanovama iz sustava socijalne skrbi (Dom za starije osobe Dubrava, Centar za odgoj i obrazovanje Dubrava), Caritasom Zagrebačke nadbiskupije i Crvenim križem Grada Zagreba, Narodnim sveučilištem Dubrava – Centrom za kulturu, članovima Vijeća Gradske četvrti Donja Dubrava, te Gradski uredom za socijalnu zaštitu i osobe s invaliditetom.
      Na mjesečnoj bazi održavale su se Radne skupine za donošenje i pripremu plana i praćenje realizacije istog, tjedni obilazak terena od strane članova Vijeća i dr.
      Vijeće Gradske četvrti Gornja Dubrava u drugoj polovici godine održavalo je sastanke Radne skupine za pripremu Plana komunalnih aktivnosti (nedovoljno praćenje realizacije). Vijeće je aktivno podržalo humanitarne akcije udruga s područja Gradske četvrti.

     Rad Vijeća Gradske četvrti sve se više oslanja na rad vijeća mjesnih odbora pa su zaključci koje donosi utemeljeni na realnim potrebama i zahtjevima građana.
	
     Vijeće je, sukladno svojim ovlastima, raspravljalo i o drugim pitanjima koja je ocijenilo aktualnim i značajnim, kao i o onima o kojima su nadležna tijela Grada Zagreba ili gradska upravna tijela zatražila mišljenje odnosno očitovanje Vijeća.




Zaključne konstatacije

      Vijeće je tijekom 2023. u potpunosti ostvarilo svoj program rada, a osim toga pokrenulo je i niz drugih akcija koje su se prvenstveno odnosile na nastojanje da se poboljša kvaliteta realizacije Plana komunalnih aktivnosti, da se pokrenu određeni uredi i službe na učinkovitiji rad te da se poboljša komunikacija između navedenih subjekata. Planirane akcije financirane putem Plana komunalnih aktivnosti za 2023. su realizirane.
      Nazočnost članova Vijeća na sjednicama bila je visoka, sjednice su se kvalitetno pripremale i trajale primjereno dugo. To ukazuje na veliku spremnost članova Vijeća da se uhvate u koštac s problemima Gradske četvrti te da su rješavanje tih problema stavili ispred svojih stranačkih opredjeljenja.

      Problemi u radu Vijeća u 2023. godini značajno su izraženi u sljedećem:
· nedovoljna financijska sredstva Vijeća i nedovoljna ulaganja drugih gradskih tijela, u odnosu na ogromne komunalne probleme Četvrti,
· neobavještavanje Vijeća o početku izvođenja radova i drugih aktivnosti u Četvrti, koje su izvodila druga tijela (Gradski ured za prostorno uređenje, izgradnju Grada, graditeljstvo, komunalne poslove i promet, Podružnice Zagrebačkog holdinga d.o.o.),
· nedovoljna i nedostatna međusobna komunikacija članova Vijeća Gradske četvrti te međusobna komunikacija Vijeća Gradske četvrti i mjesnih odbora,
· nedovoljno prisustvovanje članova Vijeća Gradske četvrti na terenskim izvidima (očevidima).

Kvalitetni pomaci mogli bi se očekivati poduzimanjem sljedećih mjera:

1. Poboljšanjem komunikacije između gradskih upravnih tijela i službi te vijeća gradskih četvrti i vijeća mjesnih odbora,
2. Proširenjem stvarnih mogućnosti utjecaja vijeća gradskih četvrti na rješavanje pitanja iz njihove nadležnosti,
3. Pravilnijom raspodjelom i redefinicijom financijskih sredstava kako za male komunalne akcije tako i onih iz drugih izvora (komunalnih doprinosa i naknada),
4. Veća dostupnost, informiranost i komunikacija članova vijeća sa građanima na području Gradske četvrti.


Na sjednicu je stigla Mereme Samahodaj Thaqi te predsjednik utvrđuje prisutnost 18 od 19 članova Vijeća.



Ad 2) Prijedlog zaključka o izmjeni Plana komunalnih aktivnosti Gradske četvrti Gornja Dubrava u 2024.

Predsjednik pojašnjava prijedlog. Otvara raspravu. 
U raspravi sudjeluju: H. Kereta, I. Sliško, N. Vranješ, M. Kostrevec, T. Banko, D. Mlinarić i predsjednik
Budući da se više nitko ne javlja za riječ, Vijeće na prijedlog predsjednika većinom glasova sa 10 „ZA“ i 8 „SUZDRŽANIH“  – donosi


Zaključak o izmjeni Plana komunalnih aktivnosti Gradske četvrti Gornja Dubrava 
u 2024.

(Plan se nalazi u privitku ovog zapisnika i njegov je sastavni dio.)











Ad 3) Prijedlog zaključka o izmjeni Plana potreba za aktivnostima, programima i projektima unapređenja kvalitete života građana Gradske četvrti Gornja Dubrava u 2024.

Predsjednik pojašnjava prijedlog. Otvara raspravu. 
U raspravi sudjeluju: H. Kereta i predsjednik
Budući da se više nitko ne javlja za riječ, Vijeće na prijedlog predsjednika većinom glasova sa 10 „ZA“ i 8 „SUZDRŽANIH“  – donosi


Zaključak o izmjeni Plana potreba za aktivnostima, programima i projektima unapređenja kvalitete života građana Gradske četvrti Gornja Dubrava u 2024.

(Plan se nalazi u privitku ovog zapisnika i njegov je sastavni dio.)




R. Tukač odlazi sa sjednice te predsjednik utvrđuje prisutnost 17 od 19 članova Vijeća.



Ad 4) Prijedlog zaključka o prijedlogu za izmjenu Generalnog urbanističkog plana Grada Zagreba

Predsjednik pojašnjava prijedlog. Otvara raspravu. 
U raspravi sudjeluju: D. Mlinarić, V. Meandžija, I. Sliško, N. Vranješ i predsjednik
Budući da se više nitko ne javlja za riječ, Vijeće na prijedlog predsjednika većinom glasova sa 9 „ZA“ i 8 „SUZDRŽANIH“  – donosi


Z A K L J U Č A K
 o prijedlogu za izmjenu Generalnog urbanističkog plana Grada Zagreba


1. Vijeće Gradske četvrti Gornja Dubrava podržava prijedlog gospodina Vladimira Korše, Stražnjički put 20, da se tijekom izrade Izmjena i dopuna Generalnog urbanističkog plana Grada Zagreba prihvati navedeni prijedlog kojeg dostavljamo u prilogu ovog zaključka. 

2. Ovaj Zaključak dostavlja se Gradskom uredu za gospodarstvo, ekološku održivost i strategijsko planiranje na daljnje postupanje.


Ad 5) Prijedlog zaključka o predlaganju kandidata za suce porotnike Općinskog suda u Novom Zagrebu

Predsjednik pojašnjava prijedlog. Otvara raspravu. 

Budući da se više nitko ne javlja za riječ, Vijeće na prijedlog predsjednika jednoglasno donosi


Z A K L J U Č A K
 o predlaganju kandidata za suce porotnike 
Općinskog suda u Novom Zagrebu


1. Razmotrena je dopis Odbora za izbor i imenovanja Gradske skupštine Grada Zagreba o predlaganju kandidata za suce porotnike Općinskog suda u Novom Zagrebu.
 
2. Vijeće nema prijedloga.

3. Ovaj zaključak dostavlja se Odboru za izbor i imenovanja Gradske skupštine Grada Zagreba na daljnje postupanje.





Ad 6) Prijedlog zaključka o davanju mišljenja na izdavanje odobrenja za postavljanja pokretne naprave – luna parka

Predsjednik pojašnjava prijedlog. Otvara raspravu. 

Budući da se više nitko ne javlja za riječ, Vijeće na prijedlog predsjednika jednoglasno donosi


ZAKLJUČAK
o davanju mišljenja na izdavanje odobrenja za
postavljanja pokretne naprave – luna parka


1. Razmotren je zahtjev Vilia Bergera iz Zagreba, I. Ledinski odvojak 14, za izdavanje odobrenja za postavljanja pokretne naprave – luna parka na površinu u vlasništvu Grada Zagreba, križanje Dankovečke i Koledinečke ulice, na k.č. br. 4866/1 k.o. Dubrava u razdoblju od 06.04.2024. do 31.05.2024. godine.

2. Daje se pozitivno mišljenje o navedenom.

3. Ovaj zaključak dostavlja se Gradskom uredu za obnovu, izgradnju, prostorno uređenje, graditeljstvo i komunalne poslove na daljnje postupanje.





Ad 7) Prijedlog zaključka o podržavanju akcija lokalne zajednice, obiteljskih poljoprivrednih gospodarstva, osnovnih škola, dječjih vrtića, sportskih i drugih udruga sa područja Gradske četvrti Gornja Dubrava

Predsjednik pojašnjava prijedlog. Otvara raspravu. 
U raspravi sudjeluju: H. Kereta, M. Kostrevec i predsjednik
Budući da se više nitko ne javlja za riječ, Vijeće na prijedlog predsjednika većinom glasova sa 9 „ZA“, 1 „PROTIV“ i  7 „SUZDRŽANIH“  – donosi


Z A K L J U Č A K
 o podržavanju akcija lokalne zajednice, obiteljskih poljoprivrednih gospodarstva, osnovnih škola, dječjih vrtića, sportskih i drugih udruga 
sa područja Gradske četvrti Gornja Dubrava


1. Vijeće podržava sljedeće akcije:
- Održiva Dubrava - Edukacija – radionice sadnje biljaka - Agronomska škola Zagreb, lokalna zajednica
- Jesen u Dubravi 2024 - likovna i STEAM kolonija za djecu i osobe s invaliditetom, Sajam učeničkih zadruga i OPG -škole, domovi, dječji vrtići, udruge
- II. OI 2024. Inkluzivna sportska Olimpijada Dubrava 2024. - košarka, rukomet, atletika, nogomet, plivanje, biciklijada, tradicionalni sportovi i rekreacija za OSI, Konferencija „Sport i zdravlje“, III. Biciklijada Dubrava 2024 - Odgojno-obrazovne ustanove, sportski klubovi, udruge
- Advent u Dubravi - Božićni koncert, Božićna likovna i kreativna radionica, Božićni sajam učeničkih zadruga - škole, domovi, dječji vrtići, NSD, Crkva BZBDM, DVD Dubrava, UŠRIDRRH











Ad 8) Prijedlog zaključka o podržavanju izrade murala u sklopu projekta „Urbani Studenac“

Predsjednik pojašnjava prijedlog. Otvara raspravu. 
Budući da se više nitko ne javlja za riječ, Vijeće na prijedlog predsjednika većinom glasova sa 15 „ZA“, 1 „PROTIV“ i  2 „SUZDRŽANIH“  – donosi


Z A K L J U Č A K
 o podržavanju izrade murala u sklopu projekta „Urbani Studenac“


1. Vijeće podržava izradu murala u sklopu projekta „Urbani Studenac“ na pročelju zgrade u kojoj se nalazi mjesni odbor Studentski grad.
 
2. Ovaj zaključak dostavlja se Vijeću Mjesnog odbora Studentski grad.






Ad 9) Pitanja, prijedlozi i obavijesti

Predsjednik obavještava o aktualnostima u gradskoj četvrti.

N. Vranješ je postavio tri vijećnička pitanja:

„ Status izmiještanja autobusne stanice na Novačkoj kod Prehrane odn. kod Borkovečke ulice. Planirano je izmiještanje 100m niže kod zgrada na Novačkoj gdje se može urediti normalno ugibalište. Za to postoji projekt i troškovnik ( u 2023.g. je bilo na VMO i VGČ). Izmiještanje ove stanice bi znatno doprinijelo sigurnosti djece i ljudi u prometu s obzirom na gužvu koja se stvara na ovoj točci. Trenutno je stanica na cesti a djeca i građani su na pločniku širine 70-80 cm?“

„ Status produžetka Beloslavečke (ulica kod škole OŠ Žuti brijeg. Beloslavečka se planira produžiti prema Sjevernoj ulici (južni krak). Ovaj projekt se gura već 4-5 godina a znatno bi doprinio sigurnosti djece i ljudi jer bi direktno povezao Granešinske Novake od crkve do škole. Istovremeno bi povezao i kvart Žuti brijeg sa Novačkom. Znatno bi se smanjio i rasteretio promet kroz okolne ulice (Žuti brijeg, Gornja Ulica, Sjeverna ulica, Novačka...). Navedeni projekt ima peticiju sa potpisima nekoliko stotina građana, bio je u projektiranju (g. Davor Plenković). 2023 (ili eventualno 2022) je iz grada bio upit prema VGČ na temu ovog projekta i VGČ se ponovo pozitivno očitovalo na ovaj projekt.

„ Kada će se sanirati prijekop u ulici Križnog puta istočno i zapadno od križanja sa Ljubijskom ulicom?“

U Zagrebu, 28. veljače 2024.

Dovršeno: 19:45
Zapisnik vodio i sastavio:
Mislav Blaić, mag. rel. int. et dip.

Predsjednik
Vijeća Gradske četvrti
Gornja Dubrava


 Luka Holjevac, v.r.
